钦定古今图书集成/理学汇编/学行典/第265卷 > 王友贞
## 钦定古今图书集成/理学汇编/学行典/第265卷 > 王友贞

按《唐书隐逸传》：“王友贞，怀州河内人。父知敬，善隶书。
武后时仕为麟台少监。友贞少为司经局正字。母病，
医言得人肉啖良已，友贞剔股以进，母疾愈，诏旌表
其门。素好学，训诲子弟如严君。口不语人过，重然诺，
时以为君子。历长水令，罢归。中宗在东宫，召为司议
郎，不就。神龙初，以太子中舍人征，固辞疾。诏致珍馔”，
给全禄终身，四时送其所，州县存问。元宗在东宫，表
以蒲车召，不至。卒，年九十九。赠银青光禄大夫，敕县
令吊祭。

按《旧唐书》：神龙初，友贞拜太子中舍，仍令所司以礼
征赴。及至，固以疾辞。诏曰：“敦夷、齐之行，可以激贪；尚
颜、闵之道，用能劝俗。”新除太子中舍人王友贞，德义
泉薮，人伦茂异。孝始于事亲，信表于行己。富有文史，
廉于财货。久历官政，累闻课绩。有古人之风，保君子
之德。乃抗志尘外，栖情物表。深归解脱之门，誓守薰
修之诫。顷加征命作护储闱。固在辞荣。累陈情恳。坚
持净义。不登于车服。惟脱于襌“味靡求于珍馔。朕
方崇奖廉退，惩抑浇浮，虽思廊庙之贤，岂违山林之
愿。宜加优秩，乃遂雅怀。可太子中舍人员外置，给全
禄，以毕其身。任其在家修道。仍令所在州县存问，四
时送禄，至其住所。”元宗在东宫，又表请礼征之，以年
老，竟辞疾不赴。年九十馀，开元四年卒。时下制曰：“贵
德尊贤，饰终念远，此圣人所以治”天下，厚风俗也。“王
友贞禀气元精，游心大朴。孝惟不匮，独贯于神明；道
则难名，高谢于人代。言念锡类，方期镇俗，遽尔凋殂，
良深愍悼。生无大位，虽隔外臣之仪；殁有馀荣，宜赠
上卿之服。可赠银青光禄大夫，仍委本县令长，特加
吊祭。”